《张公洞》
明代·陆师道

女娲补天馀碨垒，积之厚地藏精灵。
五色久甗真宰怒，地莫敢爱开雷霆。
光通覆盂彻深杳，窦启宝椟窥晶荧。
入门下视气莫测，但见岛屿浮沧溟。
既登香台景始合，恍若象纬罗天庭。
仰看悬乳诡万状，金膏水碧琅玕青。
云垂霞起各璀璨，珊瑚玉树何亭亭。
四垂峭壁下空洞，曲房便室盘珑玲。
中间万石俨离立，高下向背殊其形。
有如灵山散花会，五百大众来传经。
又如天吴斗海若，四目九首纷狰狞。
嵯峨上矗涌宝刹，迤靡旁转舒连屏。
巍冠正弁侍天阙，芙蓉菡萏排寒汀。
远看绀绿似涂垩，细视刻镂疑模型。
固应造化幻狡狯，自是元气初泓渟。
更闻石状在深黑，仙田丹灶居沈冥。
乃知仙客炼五石，故遣神功开六丁。
采时灵液尚流地，至今馀乳能延龄。
褰衣即欲进危磴，弱足犹阻探幽扃。
划然长啸且归去，他年来草新宫铭。

作者简介：（1511—1574）苏州府长洲人，字子传，号元洲，改号五湖。嘉靖十七年进士。授工部主事，改礼部。以养母告归，师事文徵明。善诗文，工小楷、古篆、绘事。后复起，官至尚宝司少卿。有《左史子汉镌》、《五湖集》。